Nirza
Nirza (latgaliešu: Nierza) ir apdzīvota vieta Ludzas novada Nirzas pagastā, pagasta centrs. Izvietojusies Nirzas ezera ziemeļaustrumu krastā 27 km no novada centra Ludzas un 295 km no Rīgas. Vēstures avotos Nirza pirmoreiz minēta sakarā ar zemnieku sacelšanos Muržinovas un Janovoles muižās. Nirzas ciems izveidojies no agrākās Nerzu sādžas, kas 1920. gadā tika sadalīta viensētās. 1933. gadā Nirzai tika piešķirts biezi apdzīvotas vietas (ciema) statuss. 1935. gadā Nirzā bija 166 iedzīvotāji. Padomju laikā Nirza bija ciema padomes un padomju saimniecības «Nirza» centrs. Nirzā atrodas pagasta pārvalde, pamatskola, tautas nams, bibliotēka.